Bankbase verwerp Mynbouhandves en gronddebatMaria Ramos. Argieffoto. President Cyril Ramaphosa het nog ’n knou gekry. Dit nadat twee van die land se voorste bankbase, Maria Ramos van Absa en Mike Brown van Nedbank albei die Mynbouhandves en gronddebat ondubbelsinnig verwerp het. Volgens dié paar doen dit meer skade as goed en ontsenu buitelandse beleggers. Beide banke het die afgelope twee dae finansiële verslae uitgereik. Volgens beide Brown en Ramos is daar duidelike tekens dat die sakesektor sukkel. Brown het daarop gewys dat voorskotte aan die sakesektor geen groei getoon het nie. Beide hy en Ramos het te kenne gegee dat die netelige kwessie van die Mynbouhandves en gronddebat waarskynlik belegging na Suid-Afrika gaan belemmer. En albei het sterk vertoë gerig dat iets gedoen moet word om ekonomiese groei te stimuleer wat nodig is vir werkskepping. Brown sê dat teen hierdie pas dit waarskynlik ’n gegewe is dat Ramaphosa se plan om $100 miljoen se beleggings na Suid-Afrika te lok nie suksesvol gaan wees nie. Hy sê dat die twee kwessies juis pertinent vir beleggers is. “Dit sluit die regte van die besit van grond in, terwyl die Mynbouhandves nie juis veel doen om beleggers te kalmeer nie,” het hy bygevoeg. Volgens Brown het Nedbank geen leningsbeleid verander om die grondkwessie en die debat daaroor in ag te neem nie. Brown het gemaan dat die gronddebat deursigtig hanteer moet word. Nedbank se wins het vir die ses maande tot Junie met 26% gestyg. Dit was grootliks te danke aan sy Wes-Afrika-operasies wat onder Ecobank val. Brown sê die Ecobank is veral gehelp deur die herstel in die olieprys en die herstrukturering wat deur Nedbank geïmplementeer is. Die Nedbank-tak in die Tuine-sentrum in Kaapstad (Foto: Gardens Shopping Centre) Nedbank besit 20% van Ecobank. Ramos het intussen laat blyk dat Absa steeds dieselfde hoeveelheid landboulenings aan boere toestaan, ondanks die gronddebat. Sy het ook erken dat Absa se skeiding van die Britse bank Barclays die Suid-Afrikaanse bank R1,4 miljard uit die sak gaan jag. Dit het daartoe bygedra dat die bankgroep se halfjaarwinste met 4,4% gedaal het. Ramos het daarop gewys dat die grondkwessie met omsigtigheid hanteer moet word. Sy sê daar moet gewag word dat die parlementêre proses voltooi moet word en dat die Grondwet wel voorsiening maak vir onteiening sonder kompensasie. Sy sê die hele debat is besig om onsekerheid te veroorsaak en belemmer ekonomiese groei. Onder die kritici binne die ANC wat die twee populistiese besluite gekap het, is die vorige minister van finansies, Trevor Manuel, wat ook deur Ramaphosa as gesant aangestel is om beleggings na die land te lok. Ontleders sê die twee kwessies is besig om ’n kloof binne die ANC te vorm en Ramaphosa sal nou moet besluit wat hy gaan doen.